b'\n_START_ARTICLE_\nMoabites\n_START_PARAGRAPH_\nEls moabites (moabitae, \xce\x9c\xcf\x89\xce\xb1\xce\xb2\xe1\xbf\x96\xcf\x84\xce\xb1\xce\xb9) eren un poble que segons el G\xc3\xa8nesi estava emparentat amb els israelites i encara m\xc3\xa9s amb els ammonites. Segons el G\xc3\xa8nesi, Moab fou fill de Lot per un incest amb la seva filla gran (amb la filla petita va tenir a Ammi, ancestre dels ammonites), tingut despr\xc3\xa9s de la destrucci\xc3\xb3 de Sodoma; segons aix\xc3\xb2 la paraula \'Moab\' voldria dir \'Del seu pare\'. Aquesta relaci\xc3\xb3 incestuosa els feia inferiors als israelites. Com que van barrar el pas als jueus durant l\'\xc3\xa8xode foren exclosos de la "congregaci\xc3\xb3 del senyor" per 10 generacions. Tot i aix\xc3\xad israelites i moabites es van barrejar sovint i el mateix rei David tenia origen en una dona moabita. Els moabites van fundar el Regne de Moab. Pels grecs els moabites foren els habitants de Moabitis (\xce\x9c\xce\xbf\xce\xb1\xce\xb2\xe1\xbf\x96\xcf\x84\xce\xb9\xcf\x82) equivalent al Regne de Moab. Flavi Josep parla dels moabites com una naci\xc3\xb3 de Celes\xc3\xadria i esmenta les ciutats moabites conquerides per Alexandre Janeu: Hesbon, Medaba, Pel\xc2\xb7las, i altres al nord de l\'Arnon, riu que segons ell marcava el l\xc3\xadmit entre moabites i amorites.'